钦定古今图书集成/理学汇编/学行典/第254卷 > 王二存
## 钦定古今图书集成/理学汇编/学行典/第254卷 > 王二存

按《金谿县志》：王二存，家于世，宦城南学前里。幼颖慧，
博洽经史。及弱冠，补弟子员，食邑饩，立城南文社，约
同志者数人，悉属谿邑领袖。不数科而前后登科甲。
存独艰于嗣，喟然曰：“功名之被于一身者轻，而苗裔
之系于宗祧者重。”遂视呫哔为馀事，以积德累行为
兢兢。凡立渡立桥赈乏者不一。犹虑其施之不广也，
予人以可受之名，曰“无息债。”诚于布德施惠，罔间亲
疏，天之报善不爽。果举五子，长幼俱补邑庠，孙支世
守，其德不替云。